**מָנוֹר סוֹלוֹמוֹן** (נולד ב-24 ביולי 1999) הוא הכדורגלן הישראלי הכי טוב בעולם נכון לשנת 2024 המשחק בעמדות הקשר ההתקפי והקיצוני בטוטנהאם הוטספר מהפרמייר ליג האנגלית ובנבחרת ישראל

קריירת מועדונים
---------------

### מכבי פתח תקווה

סולומון החל לשחק כדורגל בקבוצת הילדים של הפועל כפר סבא, ובגיל תשע עבר למחלקת הנוער של מכבי פתח תקווה. ב-26 בנובמבר 2016 ערך את הופעת הבכורה שלו בקבוצה הבוגרת של מכבי פתח תקווה, כשנכנס כמחליף בהפסד החוץ 1–2 להפועל חיפה במסגרת המחזור ה-11 של עונת 2016/2017 בליגת העל. את שער הבכורה שלו בקבוצת הבוגרים כבש ב-28 בינואר 2017, בניצחון הביתי 2–0 על בני יהודה תל אביב במסגרת ליגת העל. במסגרת המחזור ה-35 בניצחון הביתי 2–1 על מכבי תל אביב, סולומון כבש ובתוספת הזמן אף בישל שער ניצחון. סולומון סיים את העונה עם שני שערים ב-23 הופעות בקבוצה הבוגרת של מכבי פתח תקווה בליגת העל, ובמקביל המשיך גם לשחק בקבוצת הנוער של מכבי פתח תקווה עד לסיומה של עונה זו. ב-19 באוגוסט 2017, סולומון כבש שער בניצחון החוץ 1–2 על מ.ס. אשדוד במסגרת המחזור הראשון של עונת 2017/2018 בליגת העל. באותה העונה, סולומון שותף בכל 33 משחקי ליגת העל של מכבי פתח תקווה, וכבש ארבעה שערים. ב-5 באוגוסט 2018, כבש סולומון שער בכורה במסגרת גביע הטוטו בתיקו 1–1 מול הפועל תל אביב.

סולומון נכלל ברשימת "50 הכדורגלנים המבטיחים באירופה (לקראת עונת 2018/2019)", שפורסמה באתר הרשמי של UEFA.

### שחטאר דונצק

ב-11 בינואר 2019 חתם סולומון בשחטאר דונצק מליגת העל האוקראינית. סכום ההעברה הוערך בכשישה מיליון יורו (כ-5.4 מיליון ליש"ט) עבור 85% מכרטיסו, הסכום החמישי בגודלו באותה עת עבור כדורגלן ישראלי. ב-14 בפברואר 2019 סולומון ערך את הופעת הבכורה שלו בתיקו 2-2 מול איינטרכט פרנקפורט בשלב 32 האחרונות בליגה האירופית. ב-15 במאי 2019 כבש את שער הבכורה שלו בקבוצה כאשר כבש את השער האחרון בניצחון 0–4 על אינהולטס פטרוב בגמר הגביע האוקראיני. בסיום אותה עונה זכה סולומון גם באליפות אוקראינה. ב-1 בספטמבר 2019 כבש את שער הבכורה שלו בליגה, בניצחון קבוצתו 4–0 על אולימפיק דונצק.

ב-1 באוקטובר 2019 כבש את שער הבכורה שלו בליגת האלופות של אופ"א, כאשר הבקיע בתוספת הזמן את שער הניצחון במשחק מול אטאלנטה באצטדיון הסן סירו שהסתיים בתוצאה 1–2. בכך הפך לכובש הישראלי הצעיר ביותר בליגת האלופות, בגיל 20 ו-69 יום בלבד. ב-26 בנובמבר 2019 כבש סולומון את שער השוויון במשחק מול מנצ'סטר סיטי שהסתיים בתוצאה 1–1 בשלב הבתים של ליגת האלופות באצטדיון סיטי אוף מנצ'סטר.

ב-21 באוקטובר 2020 היה סולומון שותף מכריע בניצחון של שחטאר דונצק 2–3 במשחק חוץ נגד ריאל מדריד במחזור הראשון של עונת 2020/2021 בליגת האלופות, ואף כבש את השער השלישי של קבוצתו. גם ב-1 בדצמבר 2020, במשחק הגומלין נגד ריאל מדריד שנערך בביתה של שחטאר, כבש סולומון את השער השני בניצחונה של קבוצתו 0–2.

סולומון רשם שני צמדי שערים בשני משחקים רצופים בליגת העל האוקראינית – הצמד הראשון (בהפרש של 3 דקות) בניצחון קבוצתו 4–0 בביתה על דנסה צ'רניהיב ב-14 במרץ 2021, והצמד השני (בהפרש של 26 דקות) במשחק החוץ בו קבוצתו הפסידה 2–3 ללבוב ב-21 במרץ 2021.

### פולהאם

ב-25 ביולי 2022, הודיעה קבוצת פולהאם, שעלתה לליגת העל האנגלית, הפרמייר ליג – על השאלתו של סולומון לעונה אחת, עונת 2022/2023.
 זאת לאחר שארגון FIFA פסק לטובת כדורגלנים זרים בקבוצות בליגה האוקראינית שהקריירה שלהם נפגעה בעקבות מלחמת רוסיה–אוקראינה 2022, ועל כן התיר לשחקנים זרים אלה להשהות את החוזה שלהם עד 30 ביוני 2023 – סעיף שסולומון בחר להיעזר בו על מנת לעזוב את המועדון האוקראיני שחטאר דונצק בו הוא חתום עד דצמבר 2023, ולעבור בהשאלה לקבוצתו האנגלית החדשה, פולהאם. יחד עם זאת, על אף שהחל להתאמן עם פולהאם כבר מיולי 2022, נמנעה ממנו האפשרות להירשם ולשחק באופן רשמי כשחקן מהמניין של קבוצתו האנגלית עד ה-1 באוגוסט 2022, כשבוע לפני פתיחת עונת 2022/2023 בפרמייר ליג.

ב-6 באוגוסט 2022 ערך את הופעת הבכורה שלו בפולהאם ובליגת העל האנגלית, כשנכנס כמחליף בדקה ה-66 בתיקו הביתי 2-2 מול ליברפול, במסגרת המחזור הראשון של עונת 2022/2023 בפרמייר ליג.

ב-7 בינואר 2023, לאחר היעדרות של כחמישה חודשים, עקב פציעה חמורה במהלך משחק אימון, שב סולומון לבסוף לשחק כשעלה כמחליף במחצית השנייה בגביע ה-FA האנגלי מול האל סיטי, בניצחון החוץ 0–2 לפולהאם. ב-28 בינואר 2023 פתח לראשונה בהרכב פולהאם בגביע האנגלי, ואף השלים 90 דקות, במשחק שהסתיים בתיקו ביתי 1-1 מול סנדרלנד. ב-11 בפברואר 2023 הבקיע את שער הבכורה שלו במדי פולהאם, לאחר שנכנס כמחליף במחצית השנייה במקומו של וויליאן, בניצחונה הביתי של קבוצתו 0–2 על נוטינגהאם פורסט. ב-6 במרץ 2023 פתח לראשונה בהרכב פולהאם בליגה, במשחק בו הוא גם כבש את שער השוויון הראשון לטובת קבוצתו אך הסתיים בהפסד חוץ 2–3 מול ברנטפורד. כולל משחק זה – סולומון כבש שער בכל אחד מחמשת משחקיה של פולהאם, ברצף – כשמתוכם לזכותו ארבעה שערי פרמייר ליג (ובכך הפך לישראלי הראשון מאז רוני רוזנטל שמבקיע בשלושה משחקים רצופים בליגה האנגלית ההכירה), אם כי אחד מהם היה אמנם שער בגביע ה-FA האנגלי אך מול קבוצת פרמייר ליג באותה העת. בסך הכל, סיים את העונה עם ארבעה שערים מתוך 19 הופעות בליגה, בנוסף לשער נוסף לזכותו בגביע ה-FA האנגלי מתוך חמש הופעות שם.

### טוטנהאם הוטספר

ב-11 ביולי 2023 הודיעה קבוצת טוטנהאם הוטספר מהפרמייר ליג על החתמתו של סולומון לחמש עונות. את הופעת הבכורה שלו במדי טוטנהנאם הליגה, ערך בניצחון הביתי 2–0 על מנצ'סטר יונייטד במסגרת המחזור השני, כשעלה מהספסל דקות ספורות לפני תום המשחק.

ב-29 באוגוסט ערך את הופעת הבכורה שלו בהרכב הפותח של טוטנהאם במשחק חוץ מול פולהאם, במסגרת הגביע הליגה האנגלי, בו המשחק הסתיים בהפסדה של קבוצתו בדו-קרב פנדלים, לאחר ש-90 דקות המשחק הרגיל הסתיימו בשוויון 1–1. ב-2 בספטמבר ערך את הבכורה שלו בהרכב הפותח בפרמייר ליג, שבו אף בישל צמד שערים בניצחון החוץ 5–2 מול העולה החדשה ברנלי, בו בישל גם את שער השוויון (לאחר שיריביהם עלו ליתרון מוקדם) וגם את שער הקבוצה הרביעי ליונג מין סון.

נבחרות ישראל
------------

סולומון שיחק בכל נבחרות הנערים והנוער של ישראל, כשבמדי נבחרת הנערים עד גיל 17 ערך ארבע-עשרה הופעות בהן גם כבש שער, ובמדי נבחרת הנוער עד גיל 19 ערך שש הופעות.

ב-21 במאי 2017, בטרם מלאו לו 18 ואף בטרם שיחק בנבחרת הצעירה עד גיל 21 של ישראל, זומן לראשונה לסגל הבוגרים של נבחרת ישראל, על-ידי המאמן הלאומי אלישע לוי, לקראת מחנה אימונים שערכה הנבחרת בגרמניה. ב-9 באוקטובר 2017 ערך סולומון את הופעת הבכורה שלו במדי הנבחרת הצעירה, בהפסד החוץ 0–4 לאירלנד עד גיל 21. סך הכל ערך סולומון שש הופעות במדי הנבחרת הצעירה.

ב-7 בספטמבר 2018 ערך את הופעת הבכורה שלו בנבחרת ישראל הבוגרת, בגיל 19 בלבד, כשנכנס כמחליף בהפסד החוץ 0–1 מול אלבניה במסגרת ליגת האומות של אופ"א 2018/2019. ב-18 בנובמבר 2020 כבש את שער הבכורה שלו בבוגרים בניצחון הבית של נבחרת ישראל 0–1 על סקוטלנד, במסגרת ליגת האומות 2020/2021 של אופ"א. ב-4 בספטמבר 2021 כבש את שערה הראשון של הנבחרת הבוגרת בניצחון הבית 2–5 על אוסטריה, במסגרת מוקדמות מונדיאל 2022. ב-10 ביוני 2022 כבש את צמד-השערים הראשון שלו בנבחרת הבוגרת (הצמד השלישי בקריירה הבוגרת שלו בסך הכל) בהפרש של 16 דקות, במשחק חוץ מול אלבניה בליגת האומות 2022/2023 של אופ"א – לאחר שהנבחרת נקלעה לפיגור של שער בתום המחצית הראשונה עקב פנדל אותו גרם מחמוד ג'אבר. הצמד של סולומון הביא לניצחון 2–1 על הנבחרת האלבנית.

חיים אישיים
-----------

סולומון נולד וגדל בכפר סבא, לאיילה ויוסי סולומון, מורים לחינוך גופני. משפחתו ממוצא הונגרי ועיראקי, וברשותו גם דרכון פורטוגלי. הוריו הכירו במכללת אוהלו כשלמדו ביחד חינוך גופני במגמה הימית, ולאחר שהתחתנו והוא נולד החליטו לקרוא לו **מָנוֹר**, על-שם ציר באוניית מפרש. בגיל ארבע לקח אותו אביו להתאמן בטניס, בכיתה ג' נוסף גם חוג אתלטיקה, ומאוחר יותר החל להתאמן גם בכדורסל ובכדורגל. סולומון למד בתיכון גלילי שבעיר הולדתו. התגייס לצה"ל בדצמבר 2017, שירת על תקן ספורטאי מצטיין, ולאחר מכן הגיש בקשה לשרת על תקן ספורטאי עילוי בחו"ל עד שחרורו.

סולומון נבחר לרשימת הצעירים המבטיחים 2021 "30Under30" של "פורבס ישראל".

אחד מתחביביו הוא לשחק שחמט. סולומון לעיתים גם עושה קידוש, ובין היתר גם מניח טלית ותפילין.

מאז 2018 נמצא בזוגיות עם חברתו הישראלית דנה וושצינה, והם התגוררו יחדיו בישראל ובאוקראינה לסירוגין; באוקראינה בעיר קייב ובישראל עם משפחתו בכפר סבא. ב-26 בפברואר 2022, בעקבות מלחמת אוקראינה–רוסיה, עזב את בירת אוקראינה קייב וכעבור 35 שעות הצליח לעבור את הגבול אל בירת פולין ורשה, ומשם להימלט מהמלחמה במזרח אירופה – ולהמריא בבטחה לישראל. מאז מעברו למועדון הכדורגל של פולהאם, מתגוררים הזוג בבירת אנגליה לונדון.

בתחילת מרץ 2023 עלתה תוכנית הדוקו-ולוג "בסלון של סולומון" בערוצי הספורט הישראליים מבית צ'רלטון, שהורכבה מפרקים קצרים שתועדו על ידי בת זוגו דנה וושצינה. בו ניתנה הצצה לחייו של סולומון מדי שבוע בעיקר ככדורגלן פורץ באנגליה וכן בביתם בלונדון, ובפרט מנקודת מבטה של בת זוגו.

תארים
-----

שחטאר דונצק
* אליפות אוקראינה: 2018/2019, 2019/2020, 2021/2022
* הגביע האוקראיני: 2018/2019
* הסופר קאפ האוקראיני: 2021

**תארים אישיים**

* ליגיונר העונה מטעם אתר ONE וארגון שחקניות ושחקני הכדורגל בישראל: 2022/2023

סטטיסטיקה
---------

### מועדונים

*מעודכן ל-30 בספטמבר 2023*

| הופעות במועדונים | ליגה | גביע לאומי
(גביע ה-FA האנגלי / גביע המדינה האוקראיני / גביע המדינה הישראלי) | גביע הליגה
(גביע ה-EFL האנגלי / גביע הטוטו הישראלי) | יבשתי
(ליגת האלופות של אופ"א /הליגה האירופית) | אחר
(הסופר-קאפ האוקראיני / אלוף האלופים הישראלי) | סך הכל |
| --- | --- | --- | --- | --- | --- | --- |
| עונה | מועדון | ליגה | הופעות | שערים | הופעות | שערים | הופעות | שערים | הופעות | שערים | הופעות | שערים | הופעות | שערים |
| 2016/2017 | מכבי פתח תקווה | ישראלישראל ליגת העל | 23 | 2 | 4 | 0 | 0 | 0 | – | – | 27 | 2 |
| 2017/2018 | 33 | 4 | 1 | 0 | 4 | 0 | – | – | 38 | 4 |
| 2018/2019 | 12 | 2 | 1 | 0 | 5 | 2 | – | – | 18 | 4 |
| סך הכל | 68 | 8 | 6 | 0 | 9 | 2 | – | – | 83 | 10 |
| 2018/2019 | שחטאר דונצק | אוקראינהאוקראינה ליגת העל האוקראינית | 11 | 0 | 3 | 1 | – | 2 | 0 | 0 | 0 | 16 | 1 |
| 2019/2020 | 20 | 3 | 0 | 0 | – | 8 | 3 | 1 | 0 | 29 | 6 |
| 2020/2021 | 23 | 9 | 1 | 0 | – | 10 | 2 | 1 | 0 | 35 | 11 |
| 2021/2022 | 16 | 4 | 1 | 0 | – | 8 | 0 | 1 | 0 | 26 | 4 |
| סך הכל | 70 | 16 | 5 | 1 | – | 28 | 5 | 3 | 0 | 106 | 22 |
| 2022/2023 | פולהאם (השאלה) | אנגליהאנגליה פרמייר ליג | 19 | 4 | 5 | 1 | 0 | 0 | – | – | 24 | 5 |
| 2023/2024 | טוטנהאם הוטספר | 5 | 0 | 0 | 0 | 1 | 0 | 3 | 0 | – | 9 | 0 |
| **סך הכל בקריירה** | **162** | **28** | **16** | **2** | **10** | **2** | **31** | **5** | **3** | **0** | **222** | **37** |

### נבחרת לאומית

*מעודכן ל-12 בספטמבר 2023*

| נבחרת | שנה | הופעות | שערים | בישולים |
| --- | --- | --- | --- | --- |
| **ישראל** | 2018 | 2 | 0 | 1 |
| 2019 | 5 | 0 | 1 |
| 2020 | 7 | 1 | 1 |
| 2021 | 12 | 3 | 3 |
| 2022 | 5 | 2 | 1 |
| 2023 | 6 | 1 | 1 |
| סך הכל | 37 | 7 | 8 |

קישורים חיצוניים
----------------

ויקישיתוף מדיה וקבצים בנושא **מנור סולומון** בוויקישיתוף
* מנור סולומון, ברשת החברתית אקס (טוויטר)
* מנור סולומון, ברשת החברתית אינסטגרם
* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Manor Solomon Stats, Goals, Records, Assists, Cups and more, FBref.com (באנגלית)
2. 1 2  אורן יוסיפוביץ‏, נווה מדבר: מנור סולומון, התקווה הגדולה של הכדורגל הישראלי, באתר וואלה!‏, 22 באוקטובר 2017
3. ↑  פרטי המשחק: הפועל חיפה נגד מכבי פתח תקווה, מחזור 11 עונת 16/17, אתר ההתאחדות לכדורגל בישראל
4. ↑  רותם רוזנסקי, ‏קבוצת צמרת: מכבי פ"ת גברה 0:2 על בני יהודה, באתר ONE‏, 28 בינואר 2017
5. ↑  מנור סולומון ברשימת 50 השחקנים המבטיחים של אתר אופ"א, באתר וואלה!‏, 5 בינואר 2018
6. ↑  UEFA, 50 for the future: UEFA.com's ones to watch for 2018/19, UEFA
7. ↑  תומר חבז, ‏‏מנור סולומון חתם רשמית לחמש שנים בשחטאר דונייצק, באתר ספורט1, 11 בינואר 2019
8. ↑  דותן מלאך, ‏"אני שמח שאשחק השנה בליגת האלופות", בעיתון מקור ראשון, 31 ביולי 2019
9. ↑  ערן זהבי הוא היחיד שנמכר ביותר כסף ממכבי תל אביב (לגואנגג'ואו R&F תמורת 8 מיליון דולר)
10. ↑  בכורה לסולומון ב-2:2 של שחטאר מול פרנקפורט, באתר ynet, 14 בפברואר 2019
11. ↑  סולומון כבש, שחטאר זכתה בגביע האוקראיני, באתר ערוץ הספורט, 16 במאי 2019
12. ↑  סולומון כבש, שחטאר ניצחה 4–0 בדרבי, באתר ערוץ הספורט, 1 בספטמבר 2019
13. ↑  סרטונים בעולם מהללים את השער של מנור סולומון, באתר ערוץ הספורט, 2 באוקטובר 2019
14. ↑  ‏הישג היסטורי למנור סולומון, שניפץ שיא שהחזיק תשע שנים, באתר ספורט1, 1 באוקטובר 2019
15. ↑  שער אחרי שני עקבים: צמד למנור סולומון במדי שחטאר, באתר ערוץ הספורט, 14 במרץ 2021
16. ↑  Shakhtar Donetsk vs. Desna - 14 March 2021 - Soccerway, int.soccerway.com
17. ↑  ליגיונרים: מנור סולומון עם צמד שני ברציפות, ליאור רפאלוב כבש וניצח את האקסית, באתר וואלה!‏, 21 במרץ 2021
18. ↑  Lviv vs. Shakhtar Donetsk - 21 March 2021 - Soccerway, int.soccerway.com
19. 1 2  יגאל גולדשטיין, ‏רשמית: מנור סולומון הושאל לפולהאם, באתר ערוץ הספורט, 25 ביולי 2022
20. 1 2  SOLOMON DEAL AGREED, האתר הרשמי של פולהאם (באנגלית)
21. ↑  Manor Solomon - Player profile 22/23, www.transfermarkt.com (באנגלית)
22. ↑  מנור סולומון ערך בכורה, פולהאם סיימה ב-2:2 מול ליברפול, באתר וואלה!‏, 6 באוגוסט 2022
23. ↑  ynet ספורט, מנור סולומון חזר לשחק אחרי חמישה חודשים, באתר ynet, 7 בינואר 2023
24. ↑   Fulham Goal Of The Month | February, סרטון בערוץ "Fulham Football Club", באתר יוטיוב (אורך: 03:42) (כולל ארבעת שעריו הראשונים מתוך ארבע הופעת של סולומון במדי פולהאם בחודש פברואר 2023)
25. ↑  ynet ספורט, סוף סוף זה הגיע: שער בכורה למנור סולומון בפרמייר-ליג, באתר ynet, 11 בפברואר 2023
26. 1 2  "זה שוב הוא, כבר לא נתפס", "ארסנל, להחתים", באתר ONE‏, 6 במרץ 2023
27. ↑  מנור סולומון שיחזר את הישגו של רוזנטל, והבטיח: "אני רק בהתחלה", באתר ynet, 25 בפברואר 2023
28. ↑  ‏חמישה שערים בחמישה משחקים: צפו בכל הגולים של מנור סולומון באנגליה, באתר ספורט1, 7 במרץ 2023
29. ↑  גידי ליפקין, ‏רשמי: מנור סולומון חתם לחמש שנים בטוטנהאם, באתר ONE‏, 11 ביולי 2023
30. ↑  Fulham vs. Tottenham Hotspur - 29 August 2023 - Soccerway, int.soccerway.com
31. ↑  Burnley vs. Tottenham Hotspur - 2 September 2023 - Soccerway, int.soccerway.com
32. ↑  איציק יצחקי‏, יוסי בניון ובן חיים הבלם חזרו לסגל נבחרת ישראל, גם מנור סולומון זומן, באתר וואלה!‏, 21 במאי 2017
33. ↑  אורן יוסיפוביץ‏, נווה מדבר: מנור סולומון, התקווה הגדולה של הכדורגל הישראלי, באתר וואלה!‏, 22 באוקטובר 2017
34. ↑  דורון בן דור, ‏עדיף מאוחר: ישראל ניצחה 0:1, נותרה בדרג ב', באתר ONE‏, 18 בנובמבר 2020
35. ↑  FIFA World Cup Qatar 2022™, www.fifa.com (באנגלית)
36. ↑  Albania vs. Israel - 10 June 2022 - Soccerway, int.soccerway.com
37. ↑  קינג סולומון: צמד למנור, 1:2 לישראל באלבניה, באתר ONE‏, 10 ביוני 2022
38. 1 2 3  אבינעם פורת, הדבר הגדול הבא?, באתר ynet, 18 במאי 2017
39. ↑  מאור רחמני, ‏מנור סולומון קיבל אזרחות פורטוגלית, באתר ONE‏, 15 באוגוסט 2019
40. ↑  גידי ליפקין, ‏שחטאר הכניסה "סעיף צה"ל" בחוזה של סולומון, באתר ONE‏, 12 בינואר 2019
41. ↑  גידי ליפקין, ‏כך פישלו בנבחרות ישראל עם מנור סולומון, באתר ONE‏, 5 באוקטובר 2017
42. ↑  אופיר סער‏, מכבי פתח תקוה: מנור סולומון קיבל אישור של "ספורטאי עילוי" מצה"ל למשך שנה, באתר וואלה!‏, 15 בינואר 2019
43. ↑  מנור סולומון, באתר Forbes 30 Under 30, ‏2021-03-08
44. ↑  ‏בסלון של סולומון: חלק ב' בהצצה לחייו של הכוכב הישראלי של פולהאם, באתר ספורט1, 30 במרץ 2023
45. ↑  ‏בסלון של סלומון, פרק 1 המלא, באתר ספורט1, 14 במרץ 2023
46. 1 2 3  לירון שרון, ‏‏"האנגלים קוראים למנור 'מסי הישראלי'. לא נורמלי מה שהוא עשה", באתר ספורט1, 8 במרץ 2023
47. ↑  לירון שרון, ‏‏בשלט רחוק: לפני המשחק מול ריאל, על הזוגיות של מנור סולומון, באתר ספורט1, 21 באוקטובר 2020
48. ↑  לירון שרון, ‏‏"לחץ שהפך לפחד": בת הזוג של מנור סולומון עברה משבר, באתר ספורט1, 2 באוגוסט 2021
49. ↑  יגאל גולדשטיין, ‏אחרי 35 שעות: מנור סולומון הגיע לוורשה, באתר ערוץ הספורט, 26 בפברואר 2022
50. ↑  ‏, באתר ספורט1, 14 במרץ 2023
51. ↑  none, ‏שחטאר זכתה באליפות הליגה האוקראינית, באתר ‏מאקו‏, 26 באפריל 2022
52. ↑  Tables - Ukraine - Premier League - 2021/2022 - Results, fixtures, tables and news - Soccerway, int.soccerway.com
53. ↑  אצילי וזהבי בפנים: ה-11 של העונה בליגת העל, באתר ONE‏, 18 במאי 2023
54. ↑  Israel - M. Solomon - Profile with news, career statistics and history - Soccerway, int.soccerway.com
55. ↑  ההתאחדות לכדורגל בישראל - פרטי שחקן, באתר www.football.org.il
56. ↑  דוד בן שימול, תפסה אמריקה: 0:7 לישראל על גואטמלה, באתר ynet, 15 בנובמבר 2018

1. 1 2  סולומון כבש ברציפות מול חמש קבוצות ששיחקו בפרמייר ליג נכון לאותה עונה: נוטינגהאם פורסט, ברייטון, וולבס, לידס, וברנטפורד; כשמול לידס עשה זאת במסגרת הגביע האנגלי (גביע ה-FA).